Document ID: 32013D0634

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 31ης Οκτωβρίου 2013
σχετικά με τις αναπροσαρμογές των ετήσιων δικαιωμάτων εκπομπών των κρατών μελών για την περίοδο 2013-2020 σύμφωνα με την απόφαση αριθ. 406/2009/ΕΚ του Ευρωπαϊκού Κοινοβουλίου και του Συμβουλίου
(2013/634/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την απόφαση αριθ. 406/2009/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, περί των προσπαθειών των κρατών μελών να μειώσουν τις οικείες εκπομπές αερίων θερμοκηπίου, ώστε να τηρηθούν οι δεσμεύσεις της Κοινότητας για μείωση των εκπομπών αυτών μέχρι το 2020 (1), και ιδίως το άρθρο 10,
Εκτιμώντας τα ακόλουθα:
(1)
Για την εφαρμογή του άρθρου 10 της απόφασης αριθ. 406/2009/ΕΚ, τα ετήσια δικαιώματα εκπομπών των κρατών μελών για την περίοδο 2013-2020, που προσδιορίζονται σύμφωνα με την απόφαση 2013/162/ΕΕ της Επιτροπής (2), θα πρέπει να αναπροσαρμοστούν ανάλογα με την ποσότητα:
-
των δικαιωμάτων εκπομπής που θα παραχωρηθούν στις εγκαταστάσεις που ασκούν δραστηριότητες οι οποίες απαριθμούνται στο παράρτημα I της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (3) του και οι οποίες περιλαμβάνονται στο σύστημα εμπορίας δικαιωμάτων εκπομπής της Ένωσης (ΣΕΔΕ της ΕΕ) μόνο από το 2013 και μετά,
-
των δικαιωμάτων εκπομπών που παραχωρούνται σύμφωνα με τις αποφάσεις της Επιτροπής σχετικά με την έγκριση της μονομερούς ένταξης πρόσθετων δραστηριοτήτων και αερίων στο σύστημα εμπορίας εκπομπών από ορισμένα κράτη μέλη, σύμφωνα με το άρθρο 24 παράγραφος 1 της οδηγίας 2003/87/ΕΚ μεταξύ του 2008 και του 2012, καθώς και,
-
των δικαιωμάτων εκπομπών που αντιστοιχούν στις εγκαταστάσεις οι οποίες αποκλείονται από το ΣΕΔΕ της ΕΕ σύμφωνα με το άρθρο 27 της οδηγίας 2003/87/ΕΚ από το 2013 και για το χρονικό διάστημα κατά το οποίο αποκλείονται.
(2)
Η αναπροσαρμογή των ετήσιων δικαιωμάτων εκπομπών κάθε κράτους μέλους υπολογίστηκε, κατά περίπτωση, με βάση τα δεδομένα που υπέβαλαν τα κράτη μέλη σύμφωνα με το άρθρο 9α παράγραφος 2 της οδηγίας 2003/87/ΕΚ και τα οποία περιλαμβάνονται στις αποφάσεις της Επιτροπής C(2011) 3798, C(2008) 7867, C(2009) 3032, C(2009) 9849 και C(2012) 497 για την έγκριση της μονομερούς ένταξης πρόσθετων αερίων θερμοκηπίου και δραστηριοτήτων από την Ιταλία, τις Κάτω Χώρες, την Αυστρία, τη Λετονία και το Ηνωμένο Βασίλειο, σύμφωνα με το άρθρο 24 της οδηγίας 2003/87/ΕΚ, και λαμβανομένου υπόψη του αποκλεισμού από το ΣΕΔΕ της ΕΕ εγκαταστάσεων με χαμηλές εκπομπές από τη Γερμανία, το Ηνωμένο Βασίλειο, τη Γαλλία, την Ισπανία, την Κροατία, τη Σλοβενία και την Ιταλία, σύμφωνα με το άρθρο 27 της οδηγίας 2003/87/ΕΚ, καθώς και με την εφαρμογή από την Επιτροπή γραμμικού συντελεστή 1,74 %.
(3)
Η ποσότητα που χρησιμοποιείται για την εφαρμογή του άρθρου 7 της απόφασης αριθ. 406/2009/ΕΚ θα πρέπει να υπολογίζεται ως η διαφορά μεταξύ των ετήσιων δικαιωμάτων εκπομπών που καθορίζονται στην απόφαση 2013/162/ΕΕ και των αναπροσαρμογών που καθορίζονται στην παρούσα απόφαση. Αν τα αριθμητικά στοιχεία για την αναπροσαρμογή είναι αρνητικά, η ποσότητα αυτή θα πρέπει να υπολογίζεται αυξάνοντας τα ετήσια δικαιώματα εκπομπών που καθορίζονται στην απόφαση 2013/162/ΕΕ με την προσθήκη των ποσοτήτων αναπροσαρμογής που προβλέπονται στην παρούσα απόφαση.
(4)
Για να διασφαλιστεί η συνέπεια μεταξύ του προσδιορισμού των ετήσιων δικαιωμάτων εκπομπών, των αναπροσαρμογών τους και των εκπομπών αερίων θερμοκηπίου που δηλώνονται για κάθε έτος, οι αναπροσαρμογές των ετήσιων δικαιωμάτων εκπομπών των κρατών μελών θα πρέπει επίσης να υπολογίζονται με την εφαρμογή των τιμών δυναμικού πλανητικής υπερθέρμανσης, οι οποίες περιλαμβάνονται στην τέταρτη έκθεση αξιολόγησης της διακυβερνητικής επιτροπής για την κλιματική αλλαγή, που εγκρίθηκε με την απόφαση 15/CP.17 της διάσκεψης των συμβαλλομένων μερών της σύμβασης-πλαισίου των Ηνωμένων Εθνών για την αλλαγή του κλίματος. Οι αναπροσαρμογές των ετήσιων δικαιωμάτων εκπομπών που υπολογίζονται ως τέτοια θα πρέπει να αρχίσουν να εφαρμόζονται από το πρώτο έτος για το οποίο η υποβολή των εθνικών απογραφών αερίων θερμοκηπίου που χρησιμοποιούν αυτές τις νέες τιμές δυναμικού πλανητικής υπερθέρμανσης καθίσταται υποχρεωτική, σύμφωνα με το άρθρο 7 παράγραφος 6 στοιχείο β) του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (4).
(5)
Προκειμένου να διασφαλισθεί η έγκαιρη υλοποίηση της απόφασης αριθ. 406/2009/ΕΚ καθώς και η ασφάλεια δικαίου όσον αφορά τα αναπροσαρμοσμένα ετήσια δικαιώματα εκπομπών των κρατών μελών και την κατάλληλη ποσότητα των εκπομπών για την εφαρμογή του άρθρου 7 της απόφασης αριθ. 406/2009/ΕΚ, η παρούσα απόφαση θα πρέπει να αρχίσει να ισχύει τρεις ημέρες από τη δημοσίευσή της στην Επίσημη Εφημερίδα της Ευρωπαϊκής Ένωσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι αναπροσαρμογές των ετήσιων δικαιωμάτων εκπομπής κάθε κράτους μέλους για κάθε έτος κατά την περίοδο 2013-2020 καθορίζονται στο παράρτημα I.
Άρθρο 2
Όταν μια πράξη η οποία εκδίδεται σύμφωνα με το άρθρο 7 παράγραφος 6 στοιχείο β) του κανονισμού (ΕΕ) αριθ. 525/2013 προβλέπει ότι τα κράτη μέλη υποβάλλουν απογραφές των εκπομπών αερίων θερμοκηπίου που καθορίζονται με την εφαρμογή των τιμών δυναμικού πλανητικής υπερθέρμανσης, οι οποίες περιλαμβάνονται στην 4η έκθεση αξιολόγησης της διακυβερνητικής επιτροπής για την κλιματική αλλαγή, που εγκρίθηκε με την απόφαση 15/CP.17 της διάσκεψης των συμβαλλομένων μερών της σύμβασης-πλαισίου των Ηνωμένων Εθνών για την αλλαγή του κλίματος, οι αναπροσαρμογές των ετήσιων δικαιωμάτων εκπομπών που καθορίζονται στο παράρτημα II θα εφαρμόζονται από το πρώτο έτος για το οποίο καθίσταται υποχρεωτική η εν λόγω υποβολή των απογραφών των αερίων θερμοκηπίου. Σε περίπτωση εφαρμογής του παρόντος άρθρου, δεν εφαρμόζεται το άρθρο 1.
Άρθρο 3
Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 31 Οκτωβρίου 2013.

Labels: 20